Зыхуэбгъадэ хъун щымыIэ
«Бзылъхугъэ» напэкIуэцIым и нобэрей къыдэкIыгъуэр тедухуащ Тыркум щыпсэу адыгэхэм къахэкIа пщащэ цIэрыIуэхэм, лъэпкъым и цIэри и пщIэри зыIэтхэм.
Уи гуапэ мыхъуу къанэркъым, апхуэдиз ехъулIэныгъэ зыIэрызыгъэхьа ди лъэпкъэгъу хъыджэбзхэм интервью щаткIэ, е я унагъуэм щытепсэлъыхькIэ, зэрыадыгэм иригушхуэу къызэрыхагъэщыр. Дауи, ар псом япэ зи фIыгъэр ахэр зыпIа я адэ-анэхэрщ. Ауэ лъым и къарур къызэрымыкIуэу зэрыиныр абыхэм лъэпкъым хуаIэ фIылъагъуныгъэм и закъуэкъым къызыхэщыр, атIэ я теплъэ зэкIужым, я хьэл дахэм, текIуэныгъэм къимыкIуэту зэрыхуэкIуэм, сыт хуэдэ гугъуехьми къарууфIэу зэрыпэщIэтым наIуэ ящI.
Пасэ зэманым къыщыщIэдзауэ адыгэ пщащэм и теплъэм, зыIыгъыкIэм сыт хуэдэ лъэпкъри къехъуапсэу щытащ. Зыужьыныгъэ ин зыгъуэта дунейм щикъухьа шэрджэсхэм зэманым куэдкIэ зыдахъуэжащ, ауэ нобэми абыхэм къахэкIа бзылъхугъэхэм хуэдэ зэрыгъуэтыгъуейр къыджаIэ мы хъыджэбзхэм я щапхъэм. «Пхъу зыгъасэм лъэпкъ егъасэ» псалъэхэм я пэжагъыр иджыри зэ хьэкъ пщохъуж.
Ди гуапэу фыдогъэцIыху Тыркум щыпсэу пщащэ тхьэIухудхэр.
Фахрие Эвджен
Шэрыншэу, тырку литерату-рэм нэхъ цIэрыIуэ дыдэу хэтхэм ящыщщ Гюнтекин Решад и Iэдакъэ къыщIэкIа «Псейбзум уэрэд къреш» романыр. Ар и лъабжьэу фильм куэд дыдэ дунейм къытехьащ. Иужьрейуэ абы трахам и лIыхъужь нэхъыщхьэ — Фериде и ролыр зыгъэзэщIар Эвджен Фахриещ. Хъыджэбзым и анэр адыгэщ, и адэр тыркущ. Мыр хъыджэбзым и япэ ролкъым, ауэ мыбыкIэ ар дуней псом къыщацIыхуащ.
Фахрие 1986 гъэм Герма-нием щыщ Золинген къалэ цIыкIум къыщалъхуащ. Къыхэгъэщыпхъэщ ар дунейм къыщытехьа гъэм «Псейбзум уэрэд къреш» кинор япэ дыдэу утыку кърахьауэ зэрыщытар, лIыхъужь нэхъыщ-хьэу абы хэтар къэралым и тхьэIухуд зэпеуэм щытекIуа Шенер Айданщ.
Хъыджэбзым и сабиигъуэр тыншу щытакъым. А лъэхъэнэм нэмыцэм щыпсэу тыркухэр кърахуэкIырт. ИужькIэ абы куэдрэ жиIэжат щIыунэ щIыIэхэм зыщагъэпщкIуу жэщ кIыхьхэр шынэу ягъакIуэу зэрыщытар. Ауэ щыхъукIи, ар школым фIы дыдэу щеджэрт, егугъуу бзэхэр зригъащIэрт.
Пщащэр япэу школ спектаклым хэту утыку къыщихьами, иужькIи актёр IэщIагъэр и гум къыщыушатэкъым, езым и ныбжьэгъу хъыджэбз цIыкIухэм хуэдэуи ехъуапсэртэкъым. Курыт еджапIэ нэужьым ар щIэтIысхьащ Гейне Генрих и цIэр зэрихьэу Дюссельдорф дэт университетым социологиемрэ менеджментымкIэ къудамэм.
2005 гъэм, ар и анэм и гъусэу Истамбыл зыгъэпсэхуакIуэ кIуауэ, киностудием и лэжьакIуэхэм зэрымыщIэкIэ къалъагъури, «Зэи уигу иумыгъэху» сериалым хэтыну къыхуагъэлъэгъуащ. Ар трахын зэраухыу Эвджен ирагъэблэгъащ «ПщIащэхэр пощэщ» проект иным. Абы илъэсиплIым нэблагъэкIэ хэтащ актрисэ щIалэр. Абыхэм траха «Псейбзум уэрэд къреш» фильмым хъыджэбзыр телъыджэу щоджэгу. Фильмыр зэуэ цIэрыIуэ мэхъу, абы и гъусэу я цIэр мэIу абы щыджэгуа артистхэми.
Фахрие щыджэгуащ «Зэшыгъуэ» психологие драмэм, «Лъагъуныгъэр щIелъафэ» мелодрамэм. Фахрие и зэфIэкI гушыIэ жанрми щеплъащ икIи ари Iэзэу къохъулIэ. «Си гъащIэм и зы илъэс» сериалым абы щегъэзащIэ лэжьыгъэ фIэкIа Iуэху зимыIэ, ар нэхъыщхьэу зыгъэув Пинар и ролыр. Пщащэм и благъэхэм дэкIуэн хуейуэ къраIуэкI. Машинэ зэжьэхэуэм хэхуа Пинар зрегъэцIыху щIалэ къызэрыгуэкI Угур (ари щIалэ къыдэнэжа гуэрщ). НыбжьыщIитIым я благъэхэр арэзы зэращIын мурад къагупсыс.
ИужькIэ адыгэ бзылъхугъэр щыдолъагъу «Алыхьым и гъуэгум тет гуп» триллерым, «Гъатхэ нэпцI» фильмым, «Уэращ си унэр» мелодрамэм щыджэгуу. 2010 гъэм дунейм къытехьащ ар зыхэт «Энрикэ гуащэ» фIэщыгъэм щIэ-ту лъагъуныгъэмрэ гушыIэмрэ щызэхэухуэна фильм гъэщIэгъуэныр.
Эвджен Фахрие и цIэр Тыркум щыцIэрыIуэт, ауэ «Псейбзум уэрэд къреш» фильмыр дунейм къытехьа иужькIэ бзылъхугъэм и цIэр жыжьэ игъэIуащ. Озчивит Бурак и гъусэу ягъэзэщIа ролхэр иужьрей илъэсипщIым тырку кинематографием щынэхъыфIу къалъытат. Абы щызэрыцIыхуа, лъагъуныгъэ ролхэр щызыгъэзэщIа ныбжьыщIитIым ягу хыхьэща къыщIэкIынт, иужькIэ унагъуэ дахэ хъужащ.
Хабзэм тету, Бурак Фахрие и адэ-анэм деж лъыхъу игъакIуэри, я пхъур къратыну арэзы хъуа иужькIэщ ахэр щызэрышар. 2017 гъэм мэкъуауэгъуэм и 29-м абыхэм я хьэгъуэлIыгъуэр Пэщэ Саид Хьэлым и хэщIапIэм, цIыху 500-м щIигъу хьэщIэ кърагъэблагъэри, Iэтауэ щащIащ.
Абы яужь хъыджэбзыр щыджэгуащ тхыдэр зи лъабжьэ «Курт Сеитрэ Александрэрэ» фильмым. Урысыдзэм и офицер Курт Сеит-рэ пщащэ ныбжьыщIэ Шурэрэ я лъагъуныгъэрщ зытеухуар картинэр. Абыхэм Урыс пащтыхьыгъуэм и къутэжыгъуэр, революцэр, хэкур бгынэныр я натIэщ.
Фахрие щIэупIщэ ин зиIэ проект куэдым ирагъэблагъэ. 2017 гъэм ар щыджэгуащ «Ажалыр къэсыху» драмэм. Сельви и ролыр зыгъэзащIэ артисткэмрэ абы и щIалэ Догъэнрэ гугъуехь инхэр къапэщылъщ. ЕтIуанэ махуэм я хьэгъуэлIыгъуэу, щIалэм пцIы къытралъхьэри, псэуху къимыкIыну, пIалъэ къытралъхьэри ягъэтIыс.
«КIэ зимыIэ лъагъуныгъэ» лъагъуныгъэ фильмри цIэрыIуэ хъуащ. Абы лIыхъужь нэхъыщхьэу хэт Зейнеп медицинэм и профессор Джан фIыуэ елъагъу. Абыхэми лъэпощхьэпо куэд къапэщылъщ.
Фахрие илъэсипщI хъуауэ ехъулIэу кином и дунейм хэтми, абы жеIэ актёр щIалэ дыдэу зыкъызэрилъытэр. Ар Шорэ Тюркан куэдым щрагъэщхькIэ гъэщIэгъуэн пщохъу… Пэжу, адыгэлъ зыщIэтыр зыми хэгъуэщэнкъым!
Инэрокъуэ Данэ.
Корель Бергюзар
Тырку актрисэ цIэрыIуэхэм ящыщщ Корель Бергюзар. Хъыджэбзым и адэ Корель Танджу къэралым фIыуэ къыщацIыху актёрщ, нэхъыщхьэращи, адыгэщ.
Бергюзар 1982 гъэм Истамбыл къыщалъхуащ, ауэ абы и сабиигъуэр щыкIуар Улусэщ. Адыгэ пщащэм и адэ-анэр творческэ цIыхути, езыри а унэтIыныгъэм дихьэхащ.
Корель зэрыцIыкIурэ Iэзэу волейбол джэгурт. Ауэ IэщIагъэ хуэхъунур къыхихын хуей щыхъум, куэдрэ мыгупсысэу Синан университетым и актёр къудамэм щIэтIысхьащ. Еджэн зэрыщIидзэу, хъыджэбзыр кинофильм кIэщI цIыкIухэм, роль мыинхэр театрым щигъэзэщIэн щIидзащ. Хъыджэбзым и насып кърихьэкIри, Хэнкс Том, Кидман Николь сымэ актёр Iэзагъэм хуезыгъэса Бастон Сьюзан и деж щеджащ.
Актёр гъащIэм Корель щыхыхьар «ГъащIэ къута» сериалым щыщыджэгуарщ. Абы къыкIэлъыкIуэу 2005 гъэм ар зыхэта «Ирак: дыгъужьхэм я хуей» кинофильмыр пщащэм дежкIэ тыншу щытакъым. Абы и Лейлэр хьэрыпыбзэкIэ псэлъэн хуейт, Бергюзар бзэр ищIэртэкъым. Ауэ пэлъэщащ икIи а фильмым ехъулIэныгъэ ин къыхуихьащ актрисэм. Абы къыкIэлъыкIуащ етIуанэр, ещанэр, абыхэм ящыщу нэхъ цIэрыIуэ хъуахэщ: «Зейт къудамэ», «Жэщ 1001-рэ». ЕтIуанэ кинофильмым щыджэгуа иужькIэ «Дыщэ хьэндырабгъуэ» телевизионнэ саугъэтыр кърат.
2009 гъэм актрисэр «Лъагъуныгъэр бгым адэкIэ щыIэкъым» фильмым щыджэгуащ, 2011 гъэм «ЛIэщIыгъуэ телъыджэ» сериалым хэтащ, Гритти Моникэ и ролыр игъэзащIэу.
Абыхэм яужь Корель кино куэдым зэуэ ирагъэблагъэ. КъыкIэлъыкIуэ илъэситIым «И кIэм намыгъэса уэрэд» сериа-лым хъыджэбзым щегъэзащIэ зи гъащIэ гъуэгуанэр мытынш образыр. И сабий кIуэдар къигъуэтыжын мурадкIэ жэщырылажьэ клубым уэрэджыIакIуэу мэув. И насыпыр къэзызэуж бзылъхугъэм лъэпощхьэпо куэд къызэренэкI.
«Корель адэ къуэш» боевикым Бергюзар зи роль щигъэзащIэ хъыджэбзым лIыхъужь нэхъыщхьэ Имирзалыоглу Кенан фIыуэ елагъу. Абыхэм я лъагъуныгъэр яхъумэн папщIэ гугъуехьхэм пэщIоувэ. Актёр къалэныр къызэрымы- кIуэу ехъулIэу а фильмым зэрыщигъэзэщIам къыщымынэу, хъыджэбзыр уэрэд жыIэным зэрыхуэIэзэр наIуэ щещI. И макъыр зигу ирихьа продюсер Гюрель Айкут контракт ирещIылIэри, абы и уэрэд 12 щызэхуэхьэса альбом 2016 гъэм дунейм къытрагъэхьэ. Къыхэгъэщыпхъэщ а дискхэм къащIиха ахъшэр Бергюзар псапэ Iуэхухэм, сабий зеиншэхэм ядэIэпыкъу фондым хьэлэл зэрахуищIар.
«Дыщэ хьэндырабгъуэ» саугъэтым и закъуэкъым адыгэ пщащэм и зэфIэкIым къыхуагъэфэщар. 2008 гъэм актрисэ нэхъыфIу къалъытэри, «Zodiak School» саугъэтыр къратащ. ИлъэсиплI докIри, Тырку радиом, телевиденэмрэ печать къыдэкIыгъуэхэмрэ я зэгухьэныгъэм «Илъэсым и актрисэ» цIэ лъапIэр къыхуагъэфэщащ. ИужькIэ «Oscars of Media», «Дыщэ объектив» саугъэтхэр 2013, 2014 гъэхэм пщащэм къратащ.
2016 гъэм «Си хэкур уэращ» фильмым Азизе и ролыр щигъэзэщIащ. Ар теухуащ алыдж зауэлIхэм Измир къалэр зэраубыдам. Фильмым зэрыхэтымкIэ, Азизе и щхьэгъусэр фронтым дэкIауэ, езыр алыджхэм яубыда къалэм и бынхэр и гъусэу къыдэнащ.
Корель и унагъуэ Iуэхур хэIущIыIу ищIыну фIэфIкъым. Абы и щхьэгъусэр — актёр цIэрыIуэ Халит Эргенч — хъыджэбзым нэхърэ илъэс 12-кIэ нэхъыжьщ. Ахэр 2006 гъэм зэрыцIыхури, куэд мыщIэу зэрышащ. Зы къуэ яIэщ.
Сабий игъуэта иужькIэ, Корель актёр лэжьыгъэр пIалъэкIэ зэригъэтIылъэкIын хуей хъуащ. Абы и гулъытэр зэрыщыту унагъуэмрэ сабиймрэ етат. Ауэ щыхъукIи, тырку кином хэт актрисэ нэхъ дахэу 10-м я бжыгъэм ар сыт щыгъуи хагъэхьэ.
Хъыджэбзыр спортым, къафэхэм дахьэх. Абы ибзыщIыркъым IэфIыкIэ фIыуэ зэрилъагъур, пщэфIэну зэрифIэфIыр. «Not just coffe» фIэщыгъэ иIэу Джихангир къыщызэIуиха кафе цIыкIум езым и рецепткIэ ящIа IэфIыкIэхэр щащэ. Апхуэдэ шхапIэ къызэIуихыну актрисэр куэд щIауэ щIэхъуэпсырт. Езым зэрыжиIэмкIэ, кафем щагъэхьэзырыр езым и унагъуэм щапщэфI шхын къабзэхэм хуэдэхэрщ.
Корель и хъуэпсапIэ нэхъыщхьэхэм ящыщщ езым и театр къызэIуихыу абы щыджэгуныр.
2019 гъэм и мазае мазэм адыгэ бзылъхугъэр хэту иджыри зы фильмы- щIэ дунейм къытехьащ. «Зы лъагъуныгъэ — гъащIитI» картинэм хэт лIыхъужь нэхъыщхьэу мэджэгу.
Хьэрис Арианэ.
Аккая Дениз
Аккая Дениз топ-модельщ, теленэтынхэр езыгъэкIуэкIщ, хьэрычэтыщIэщ, актрисэщ, 1997 гъэм Тыркум и модель нэхъыфI хъуащ.
Дениз 1977 гъэм шыщхьэуIум и 3-м Истамбыл къыщалъхуащ. Абы и адэр хьэтыкъуейщ, и анэр (Динэмис) къэбэрдей адыгэхэм я щIэблэщ. Адыгэ пщащэм и адэр «Turkish Maritime Facilities Inc» IуэхущIапIэм и генеральнэ унафэщIу, и анэр «Turkish Airlines» компанием и экономисту лэжьащ.
Дениз инджылыз щэнхабзэмрэ литературэмрэ Истамбыл дэт университетым и филологие къудамэм щиджащ.
«Elite Model Look», «Best Model of Turkey» зэпеуэхэм ехъулIэныгъэ къыщызы-хьа адыгэ пщащэм модель IэщIагъэм зрипщытыну тогушхуэ. 2006 гъэм абы гъэщIэгъуэну ирегъэкIуэкI «Turkey’s Next Top Model» шоур. 2015 гъэм Дениз махуэ 15-кIэ Тырку моделхэм я деж щрагъэкIуэкIа «Haber Turk» зэпеуэм фIым я фIыжу, дахэм я нэхъ дахэу къыщалъы-тащ.
Хъыджэбз тхьэIухудым и зэфIэкI киноми щеплъащ. Ар хэтащ «Кипр: маскэ зезыхьэ хъунщIакIуэхэр», «ГъащIэмрэ ажылымрэ»(2007 гъэ), «ЕджапIэ», «Визонтеле Тууба» (2003 гъэ), «Нэху удзыфэ» (200 гъэ) фильмхэм, нэгъуэщIхэми. Апхуэдэуи Аккая щытащ модэмкIэ журналым и редактору, абы къызэIуихат сабий щыгъынхэм «Chic Frog by Deniz Akkaya» я тыкуэн телъыджэ.
Тэрчокъуэ Дисэ.
Озай Гупсэ
Адыгэ къуэпс зиIэ тырку актрисэхэм ящыщщ Озай Гупсэ. Ар 1984 гъэм бадзэуэгъуэм и 30-м Измир къыщалъхуащ. Унагъуэм я хэхъуэм и IыхьэфI ират-ри, Гупсэ курыт еджапIэ нэхъыфIым ягъэкIуащ. ЯгъафIэу къэхъуа пщащэм куэдым зрипщытырт, гупжьей зэмылIэужьыгъуэхэм и зэфIэкI щеплъыжырт. Школым щагъэув спектаклхэм щыджэгурт, уэрэд жиIэрт, зыгуэрхэм запищIыжырт, апхуэдэуи гушыIэ усэхэр гъэщIэгъуэну утыку кърихьэрт.
Япэ щIыкIэ абы и адэ-анэм яфIэфIакъым я пхъум зызрипщыт Iуэхухэр. Ауэ Гупсэ IэщIагъэ хуэхъунур илъэс 13 — 14-хэм иту иубзыхуакIэт.
Курыт еджапIэ нэужьым ар университетым щIэтIысхьэри, илъэс зыбжанэкIэ радиовещанэмрэ киномрэ я къудамэм щеджащ. Абы фIы дыдэу илъагъурт художественнэ тхэкIэм ущыхуагъасэмрэ режиссурэ дерсхэмрэ. Апхуэдэуи абы дигъэхуртэкъым къафэ, актёр IэзагъэмкIэ хухаха сыхьэтхэр.
2010 гъэм и пэщIэдзэхэм, документальнэ проект зыбжанэ курсовой, диплом лэжьыгъэу зыгъэхьэзыра хъыджэбзыр, лъэпкъ телевиденэм и канал зэмылIэужьыгъуэхэм ирагъэкIуэкIа зэпеуэхэм щыпхыкIащ. Гупсэ сценэ иным япэу къыщихьар 2012 гъэращ. «Дуней нэпцI» гушыIэ сериалым абы щигъэзэщIащ Нурхьэят и ролыр. ИлъэситIым нэблагъэкIэ ар екIуэкIати, кIуэ пэтми еп-лъыр нэхъыбэ хъурт.
2014 гъэм актрисэр «Делихьэ» сериалым щыджэгуащ. МафIитIым яку къыдэна хъыджэбзым и гур мыкIуэду хэкIыпIэ пэжхэр къызэригъуэтым папщIэ а образыр куэдым ягу дыхьат.
Алишик Сандри и цIэкIэ щыIэ лъэпкъ саугъэтыр кърата иужькIэ, Гупсэ аргуэру гушыIэ роль «Пщыпхъу» сериалым къыщыхуагъэфащэ.
2018 гъэм и пэщIэдзэхэм адыгэ хъыджэбзым, телевиденэм артисту икIи сценаристу игъэзэжри, «Делихьэ-2» сериалыр трихащ. ЦIыхухэр куэд щIауэ зэжьэ а Iуэхугъуэм хуабжьу щыгуфIыкIащ.
Илъэс блэкIам абы триха «Эльфхэм я зауэ» фильмым и лIыхъужь нэхъыщхьэри, сценариер зейри езырат. ГушыIэ дахэр зи щIасэ хъыджэбзым и лэжьыгъэхэм щIэупщIэшхуэ яIэу цIыхухэр йожьэ.
Дзэгъащтэ Нунэ.
Атагюль Неслихан
КъыкIэлъыкIуэу зи гугъу фхуэсщIыну хъыджэбзыр зымыцIыху къыфхэту фIэщщIыгъуейщ. Тырку къэралыгъуэм и актрисэ нэхъ цIэрыIуэ дыдэу къалъытэ Атагюль Неслихан и адэр адыгэщ, и анэр урысщ.
Хъыджэбзыр шыщхьэуIум и 20-м 1992 гъэм Истамбыл къыщалъхуащ. Унагъуэр хуэмыщIауэ псэурт. И анэр унэгуащэт, Неслиханрэ и дэлъху нэхъыжь Илкъанрэ ипIырт.
Неслихан иджыри цIыкIу ды-дэу актёр IэщIагъэм ехъуэпсэн щIидзат. Ар зэплъа фильмхэм хэтахэм запищIыжырт, езыри абыхэм я гъусэу джэгуу къып-щигъэхъуу. И зэфIэкIымрэ и теплъэ зэкIужымрэщ Неслихан и унагъуэр тхьэмыщкIапIэм къизышари. Хъыджэбзым и адэр лъэпкъкIэ Шэрджэсым, и анэр Беларусым щыщти, лъы зэхэдзэм и Iэужь зытелъ пщащэр къызэрымыкIуэу дахэ хъуащ. А псом гу лъызыта анэм, ахъшэ зэхуихьэсри, хъыджэбзым и документхэр хузэригъэпэщащ. А сурэтхэм ящыщ зыбжанэ модель агентствэхэм яхуигъэхьащ, зэпеуэхэм хигъэхьащ. Арати, илъэс 13-м ит тхьэIуху-дым гу къылъатэри, рекламэм хэтыну къыхуагъэлъэгъуащ. Дауи, ар занщIэу арэзы хъуат.
ГъэщIэгъуэнракъэ, ар камерэм щымышынэу, зимыкъузу, хуиту зиIыгът. Аращ абы етIуанэ лъэбакъуэ ичынымкIэ сэбэп къыхуэхъуари. Ар иджыри балигъыпIэ иуватэкъым бренд цIэрыIуэхэу «Tofita», «Sutas», «Valenza Kids» хуэдэхэм къыщIагъэкIхэр игъэлъагъуэ щыхъуам. Ауэ ари мащIэт адыгэ пщащэм и дежкIэ. ИкIи, куэд дэмыкIыу, Неслихан и хъуэпIсапэхэр къехъулIащ.
Киностудием и продюсерхэм, тхьэIухудым и зэфIэкIым гу къылъатэри, илъэс 14 ныбжьым иту ар ирагъэблэгъащ «Япэ лъагъуныгъэ» гушыIэ фильмым хэтыну. Абы Iэзэу щыджэгуа Атагюль «Дыщэ налъэ» фестивалым саугъэт щхьэхуэ къыщыхуагъэфэщат. Кином лъапэ махуэ хэзыча актрисэр Тыркум щыцIэрыIуэ «Тхьэмпэ пылъэлъыжыгъуэ» проектым и серие 34-м щыджэгуащ.
Адыгэ пщащэм къыгурыIуэрт, кином и дунейм ехъулIэныгъэ инхэр ущиIэн папщIэ, дахагъэ къудейкIэ Iуэхур зэрызэфIэмыкIынур. ИкIи курыт еджапIэ нэужьым актёр Iэзагъэм хуеджэну щIэтIысхьащ. Ар щыджэгуащ 2013 гъэм траха «ГъэкъэбзапIэ» фильмым. Зехра и ролым абы киноприз зыбжанэ къыхуихьащ.
Ди лъэпкъэгъу хъыджэбзыр «Истамбыл и напитI» сериалым щыджэгуащ. Сафэ Пеями и «Фатихь» романыр зи лъабжьэ фильмым тхьэмыщкIэ хьэблэ хэхам и гугъу щещI. Абы и лIыхъужь нэхъыщхьэ Нериман и ролыр Неслихан егъэзащIэ. Картинэр щытрахым, ар и насып зыхэлъ щIалэм — Догулу Къадир — хуэзащ. Сценарийм зэритымкIэ, абыхэм лъагъуныгъэшхуэ зэхуащI. НыбжьыщIитIыр «джэгуурэ» пэрпэжу унагъуэ хъужащ.
2015 гъэм «Уэ къыпщIэнар» фильмыр дунейм къытехьащ. Ар Европэми щагъэлъэгъуати, актрисэ щIалэр занщIэу цIэрыIуэ хъуат. Къуажэм къыдэкIа хъыдэбз къызэрыгуэкIым и роль егъэзащIэ Неслихан, абы фIыуэ елъагъу унагъуэ беижьым къыхэкIа щIалэр.
Урысейм Неслихан къыщацIыхуащ «КIэ зимыIэ лъагъуныгъэ» сериалымкIэ.
2018 гъэм актрисэр удихьэхыу щоджэгу «ЛъащIэ» фильмым. Абы зи роль игъэзэщIа Бильге психиатр цIэрыIуэ Саххир и гъусэу мэлажьэ. Абыхэм къалъыхъуэ пщащэм и адэ хъыбарыншэу кIуэдар.
Неслихан инстаграмым щызэригъэпэща напэкIуэцIым ныбжьэгъу мелуан бжыгъэ щиIэщ. Ар щытхъуми псалъэ жагъуэми есэжащ. Езым зэрыжиIэмкIэ, абы цIыхухэм ятх псалъэ жагъуэхэм гулъытэшхуэ хуищIыркъым. «Сэ сытым де- жи къэслъыхъуэри слъагъури дахагъэщ. МыхъумыщIагъэ цIыхум дэслъагъумэ, а мыхъумыщIагъэр сэращ зыхэлъыр. Дахагъэ, телъыджэ слъагъумэ, ар къызыпкърыкIыр сэращ», — жеIэ Неслихан.
«ЛIыкIуэм ипхъу» фильмым лIыхъужь нэхъыщхьэм и ролыр щигъэзэщIащ хъыджэбзым. Абы фIыуэ илъагъуу хэт щIалэр тырку актёр цIэрыIуэ Акюрек Энгинщ. Ар теухуащ хьэрычэтыщIэ къулеижьымрэ зи адэм къулыкъу лъагэ иIыгъ хъыджэбзымрэ я гурыщIэ къабзэхэм. Ахэр щызэрышэну траухуа пIалъэр къыщысым, хъыджэбзыр мэкIуэд, ауэ щIалэр абы илъэс куэдкIэ хуэпэжу мэпсэу.
Щомахуэ Залинэ.
